คลังเปิดช่องลูกหนี้น้ำท่วมรีไฟแนนซ์ซอฟโลน
คลังเปิดช่องปล่อยกู้ซอฟต์โลน 0.01% ให้ลูกหนี้น้ำท่วมรีไฟแนนซ์สินเชื่อ
23 ธ.ค. 2554

คลังเปิดช่องปล่อยกู้ซอฟต์โลน 0.01% ให้ลูกหนี้น้ำท่วมรีไฟแนนซ์สินเชื่อ
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า นายธีระชัย ภูวนาถนรานุบาล รมว.คลัง ได้สั่งการให้ ธ.ก.ส. เดินหน้าปล่อยสินเชื่อ วงเงินรวม 6 หมื่นล้านบาท เพื่อช่วยเหลือฟื้นฟูอาชีพเกษตรกรที่ประสบอุทกภัยและซ่อมแซมที่อยู่อาศัย รวมถึงนำไปซื้อสิ่งของจำเป็นต่อไปตามปกติ ที่คณะรัฐมนตรีอนุมัติไปก่อนหน้านี้ หลังจากนั้น เมื่อรัฐบาลมีการออกพระราชกำหนด (พ.ร.ก.) แก้กฎหมายพระราชบัญญัติ (พ.ร.บ.) ธนาคารแห่งประเทศไทย (ธปท.) ให้ ธปท. สามารถปล่อยกู้ซอฟต์โลน 0.01% ได้ ก็ค่อยนำมารีไฟแนนซ์สินเชื่อส่วนที่ ธ.ก.ส.ได้ปล่อยไปแล้วในสัดส่วน 70% และอีก 30% ให้ ธ.ก.ส. รับความเสี่ยงไว้เอง และ ธ.ก.ส.ต้องคืนส่วนต่างดอกเบี้ยที่ลูกค้าชำระเกินมาก่อนหน้านี้ให้ด้วย สำหรับสินเชื่อวงเงิน 6 หมื่นล้านบาทนั้น แบ่งเป็น 2 วงเงิน คือ สินเชื่อเพื่อฟื้นฟูกระบวนการผลิตของเกษตรกร 3 หมื่นล้านบาท ที่คิดดอกเบี้ย 3% และสินเชื่อเพื่อพัฒนาคุณภาพชีวิตเกษตรกรอีก 3 หมื่นล้านบาท ที่คิดดอกเบี้ย MRR (ปัจจุบัน 7%)
นายลักษณ์ กล่าวว่า ปัจจุบันมีการปล่อยกู้สินเชื่อดังกล่าวไปแล้วประมาณ 1,500 ล้านบาท แก่เกษตรกรประมาณ 2.5 หมื่นราย ส่วนใหญ่เป็นเกษตรกรในภาคเหนือที่น้ำลดแล้ว ซึ่งหลังจากนี้เชื่อว่าจะมีการปล่อยสินเชื่อได้มากขึ้นในภาคกลางที่น้ำลดแล้ว